‘প্রাক্তন’ ছবির হিট জুটি এবার টেলিভিশনের পরদায়। প্রসেনজিৎ চট্টোপাধ্যায় এবং ঋতুপর্ণা সেনগুপ্ত। ধারাবাহিকের নাম ‘শুভদৃষ্টি’। সবকিছু হিসেব মতো চললে, আগামী বছরের শুরুতেই ‘কালার্স বাংলা’য় সম্প্রচার শুরু হবে এই নতুন ধারাবাহিকের। 
ধারাবাহিকের কেন্দ্র-চরিত্রে থাকছেন অভিনেতা গৌরব রায়চৌধুরী এবং ঐশ্বর্যা সেন। এই দুই চরিত্রের শুভানুধ্যায়ীর ভূমিকায় দেখা যাবে প্রসেনজিৎ এবং ঋতুপর্ণাকে। জীবনের বিভিন্ন সমস্যায় গৌরব এবং ঐশ্বর্যার পাশে থাকতে দেখা যাবে ‘প্রাক্তন’এর জুটিকে। তবে ‘শুভদৃষ্টি’ ধারাবাহিকের গল্পটা ঠিক কী রকম, সে সম্পর্কে বিশদে কিছু জানা যাচ্ছে না। শুধু এইটুকুই জানা গিয়েছে গল্পে কলকাতা শহরের এক প্রভাবশালী ব্যবসায়ীর চরিত্রে অভিনয় করবেন গৌরব। এবং শহরেরই একটি স্কুলের শিক্ষিকার চরিত্রে থাকছেন ঐশ্বর্যা। 

এই বিষয়ে অন্যান্য খবর

জন্মদিনের মাসেই জোড়া দুঃসংবাদে মুষড়ে পড়লেন শাহ রুখ খান


সম্প্রতি শহরের একটি স্টুডিওয় শ্যুট করা হয়েছে ‘শুভদৃষ্টি’র টিজার। সেখানে গল্পের নায়ক-নায়িকার পাশাপাশি উপস্থিত ছিলেন প্রসেনজিৎ-ঋতুপর্ণাও। এর আগেও বিভিন্ন সময়ে প্রসেনজিৎ এবং ঋতুপর্ণা টেলিভিশনের পরদায় মুখ দেখালেও, এই প্রথম তাঁরা এক সঙ্গে ছোটপরদায় অভিনয় করতে চলেছেন। তবে তাঁদের চরিত্রের বুনন কেমন হতে চলেছে, সে সম্পর্কে এক্কেবারে স্পিকটি-নট চ্যানেল কর্তৃপক্ষ। আপাতত তাই অপেক্ষা করা ছাড়া দর্শকের আর গতি নেই!